Presidenti Obama përgatitet për negociatat mbi nivelin kombëtar të borxhit
Presidenti pritet të zhvillojë takime kokë-më-kokë me udhëheqës demokratë dhe republikanë në Senat
Shtetet e Bashkuara rrezikojnë të mos paguajnë këstet e borxhit prej 14 trilionë dollarësh nëse Kongresi nuk rrit nivelin tavan mbi borxhin brenda pak javësh. Republikanët, të cilët kontrollojnë Dhomën e Përfaqësuesve, këmbëngulin se duhet të bien ndjeshëm ritmet me të cilat Shtetet e Bashkuara marrin borxh, nëse kërkojnë votën e tyre për të miratuar rritjen e nivelit tavan të borxhit. Ligjvënës nga të dyja partitë pohojnë se pozita fiskale e Amerikës duhet të përmirësohet. Por gjetja e një zgjidhjeje nuk duket e lehtë. Republikanët kërkojnë reduktime të thella në shpenzimet qeveritare, pa rritje taksash. Udhëheqësi i republikanëve në Senat, Miç Mekonell thotë se do t’ia paraqesë Presidentit Obama këtë qëndrim gjatë takimit në Shtëpinë e Bardhë: Zoti Mekonell i bëri komentet për rrjetin televiziv ABC. Demokratët i akuzojnë kolegët republikanë se po e mbajnë peng këtë debat me synimin për të miratuar axhendën e tyre ultra-konservatore, që përndryshe nuk do të miratohej asnjëherë. Udhëheqësi i shumicës demokrate në Senat, Heri Rid u takua me Presidentin Obama për të diskutuar këtë temë: Pika së cilës i referohet Senatori Rid është dështimi nga ana e Amerikës për të paguar këstet e borxhit. Demokratët pohojnë se shpenzimet federale duhen shkurtuar, por shtojnë se kjo alternativët në vetvete nuk ofron zgjidhje për problemet e Amerikës. Ata thonë se kësaj zgjidhjeje duhet t’i shtohet edhe një rritje taksash. Ligjvënësi demokrat Xhejms Klajbërn nga Karolina e Jugut thotë se për të rritur të ardhurat qeveritare, duhet të eliminohen shkurtimet e taksave që deri tani u janë ofruar disa industrive: Republikanët përgjigjen duke argumentuar se rritja e taksave, pavarësisht nga vijnë këto taksa, do t’u hapë rrugën shpenzimeve më të mëdha qeveritare. Lufta e fjalëve në këtë atmosferët tepër të elektrizuar në Uashington e ka bërë të vështirë arritjen e një kompromisi. Guvernatori i Nju Xhersit Kris Kristi, i cili arriti një marrëveshje të vështirë mbi buxhetin me legjislaturën e shtetit të tij, të kontrolluar nga demokratët, ofron recetën e tij për zgjidhjen e problemit: Ekonomistët thonë se dështimi për të paguar këstet e borxhit amerikan mund të rezultojë në një krizë globale financiare, duke e çuar prapa edhe ekonominë amerikane. Nëse ky kërcënim do të arrijë ta eliminojë shpirtin partiak në këto diskutime, do të provohet në javët e ardhshme.